Motsoeneng se aansoek om verlof tot appèl misluk - Solidariteit WêreldSolidariteit Wêreld
Tuis › Mediaverklarings › Motsoeneng se aansoek om verlof tot appèl misluk
Motsoeneng se aansoek om verlof tot appèl misluk
Die vakbond Solidariteit het op Dinsdag 5 Junie 2018 ʼn bevestiging van die hoogste hof van appèl ontvang waarvolgens Hlaudi Motsoeneng se aansoek om verlof tot appèl met ʼn bestraffende kostebevel van die hand gewys is.
Dit volg nadat die arbeidshof in 2017 bevind het dat Motsoeneng in sy persoonlike hoedanigheid aanspreeklik gehou moet word vir die regskoste verbonde aan die hofsaak oor sy destydse omstrede verbod op die uitsaai van protesaksies. Dié verbod het daartoe aanleiding gegee dat agt joernaliste (die sogenaamde SAUK-8) destyds onregmatig afgedank is. Motsoeneng het vroeg in 2018 teen hierdie uitspraak geappelleer.
In die lig van hierdie bevestiging deur die hoogste hof van appèl sal dit nie moontlik wees vir Motsoeneng om enigsins verder appèl by dié hof aan te teken nie. Dit is ook nogeens ʼn aanduiding dat die SAUK-8 onregmatig afgedank was en dat Motsoeneng se handelinge onregmatig en onwettig was.
Volgens dr. Dirk Hermann, bestuurshoof van Solidariteit, gaan Solidariteit nou poog om die lasbrief van eksekusie wat destyds aan Solidariteit uitgereik is, nou beteken te kry sodat beslag gelê kan word op Motsoeneng se bates. “Ons sal nou ook ʼn groter bedrag kan terugeis op grond van die bewys dat ons kostebevel gehandhaaf was,” het Hermann gesê.
“Wat Motsoeneng nou moet besef, is dat hy ons nie moeg kan litigeer nie maar dat hy op die ou end verantwoording sal moet doen vir die skade wat hy aan so baie mense berokken het. Hy het homself in ʼn hoek gedryf in sy pogings om die gereg te omseil en het nou al die middele tot sy beskikking uitgeput,” het Hermann gesê.